પછી રસ્તામાં શું થયું ? પૈસા વગર વિટંબણા પડી ? ખાવાપીવાનું મળ્યું કે નહીં ? કાંઈ જ માહિતી મળતી નથી. કલ્પના છે કે મુંબઈ સ્ટેશને ઊતર્યા પછી અજગરના જડબા જેવા શહેરમાં પેસવાની એની હિંમત નહીં ચાલી હોય, એ બીજી ગાડીમાં બેસી ગઈ હશે. એકલીએકલી છૂટે મોંએ રડી પડી હશે. અથવા વિસ્મયથી ફાટી ફાટી આંખે ચોતરફ જોઈ રહી હશે – એકાદ-બે દિવસ એમ જ પસાર થઈ ગયા હશે. અને એક ગાડીમાં બેઠા પછી રાજકોટના પ્લૅટફૉર્મ પર એણે પગ મૂક્યો હશે.